《南溪》
宋代·韩维

长林拂云根，一径绝城腹。
荆扉带翠樾，斗下地愈束。
清溪自南来，势抵北崖曲。
清平水流漫，东去入脩竹。
境幽百物遂，鱼鸟得所欲。
况依仁者居，不与钩弹触。
有如嘉宾至，相与娱听嘱。
鸟飞鸣我傍，鱼泳出深渌。
薄暮登前冈，四顾山在目。
雨滋春稼繁，风动野花馥。
达人乐天性，不待外物足。
遂令兹地胜，久不事营筑。
顾我指崖下，秋当结茅屋。
渠波环古台，辇石坐幽澳。
霜前复来观，兔肥山酒熟。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。